ธสน.ชี้ส่งออกแอฟริกาเสี่ยงถูกเบี้ยว
เอ็กซิมแบงก์เตือน ผู้ส่งออกไปแอฟริกา เสี่ยงถูกเบี้ยวค่าสินค้า แนะตรวจสอบก่อน
27 พ.ย. 2558

เอ็กซิมแบงก์เตือน ผู้ส่งออกไปแอฟริกา เสี่ยงถูกเบี้ยวค่าสินค้า แนะตรวจสอบก่อน
นายเขมทัศน์ สายเชื้อ รักษาการกรรมการผู้จัดการ ธนาคารเพื่อการส่งออกและนำเข้าแห่งประเทศไทย (ธสน. ) หรือเอ็กซิมแบงก์ เปิดเผยว่า ปัจจุบันความเสี่ยงทางการค้าระหว่างประเทศเพิ่มสูงขึ้นตามภาวะเศรษฐกิจโลกที่ยังผันผวนและส่งผลกระทบเป็นวงกว้าง โดยล่าสุด ประเทศในแอฟริกาที่พึ่งพาการส่งออกน้ำมันและสินค้าโภคภัณฑ์เป็นหลัก ประสบปัญหาเศรษฐกิจภายใน หลังจากราคาน้ำมันและสินค้าโภคภัณฑ์ในตลาดโลกตกต่ำ ทำให้มีรายได้จากการส่งออกลดลง เกิดภาวะขาดแคลนเงินตราสกุลต่างประเทศ เงินสกุลท้องถิ่นอ่อนค่าอย่างหนัก ธนาคารกลางจึงเข้ามาควบคุมการชำระเงินตราสกุลต่างประเทศ
"มีผู้ประกอบการในแอฟริกาผิดนัดชำระและปฏิเสธการชำระเงินค่าสินค้าให้แก่คู่ค้า ซึ่งรวมถึงผู้ส่งออกไทย โดยไทยที่เป็นผู้ส่งออกข้าวรายใหญ่ให้แก่แอฟริกาทั้งโดยทางตรงและผ่านคู่ค้าในต่างประเทศ เช่น ตะวันออกกลาง" นายเขมทัศน์ กล่าว
ทั้งนี้ เอ็กซิมแบงก์กำลังติดตามสถานการณ์ดังกล่าวอย่างใกล้ชิด และแนะนำให้ผู้ส่งออกไทยค้าขายอย่างรอบคอบ โดยตรวจสอบความน่าเชื่อถือของผู้ซื้อในชั้นแรก ผ่านบริการประเมินความเสี่ยงผู้ซื้อของเอ็กซิมแบงก์ พร้อมทั้งควรทำประกันการส่งออกทุกครั้ง เพื่อคุ้มครองความเสี่ยงจากการไม่ได้รับชำระเงินค่าสินค้า หากผู้ซื้อล้มละลาย ปฏิเสธจ่ายเงิน หรือไม่รับสินค้า และสาเหตุทางการเมือง เช่น มีการควบคุมการโอนเงินและการห้ามนำเข้าสินค้าโดยรัฐบาลประเทศผู้ซื้อ
นอกจากนี้ เอ็กซิมแบงก์ยังมีบริการประกันการส่งออกสำหรับผู้ส่งออกที่เป็นเอสเอ็มอี มูลค่าการส่งออกไม่เกิน 200 ล้านบาท/ปี ด้วยค่าเบี้ยประกันที่ถูก รวมทั้งบริการสินเชื่อ ที่หากรับบริการประกันการส่งออกเพิ่ม จะได้รับวงเงินอนุมัติสูงสุดถึง 6 เท่าของหลักประกัน และส่วนลด 50% สำหรับค่าตรวจสอบผู้ซื้อและรายงานวิเคราะห์ผู้ซื้อ
ทั้งนี้ ช่วง 10 เดือนแรกของปีนี้ มีลูกค้าประกันการส่งออกของเอ็กซิมแบงก์ยื่นขอรับค่าสินไหมทดแทน เนื่องจากไม่ได้รับชำระเงินค่าสินค้าจากผู้ซื้อในต่างประเทศรวม 19 ราย มูลค่ารวม 55.8 ล้านบาท สาเหตุจากผู้ซื้อล้มละลาย 8 ราย มูลค่า 19.2 ล้านบาท และผู้ซื้อไม่ชำระเงินค่าสินค้า 11 ราย มูลค่า 36.6 ล้านบาท